Vi lever længere og længere i Danmark. Da chancen for at få kræft stiger med alderen, betyder det, at flere får kræft, og at der bliver flere gamle mennesker med kræft. Derfor får vi også flere skrøbelige kræftpatienter. Der kan være mange grunde til, at en kræftpatient rent fysisk ikke kan klare en kræftbehandling. Måske har patienten andre sygdomme, som f.eks. hjertesygdom eller diabetes. Hvis man ikke kan få den bedst mulige kræftbehandling, har man selvfølgelig en dårligere chance for at overleve. Derfor sætter Kræftens Bekæmpelse med denne pulje fokus på den skrøbelige patient og på såkaldt præhabilitering, hvor man hjælper patienten til at kunne klare en kræftbehandling.